ΓΡΑΠΤΗ ΕΡΩΤΗΣΗ E-2224/96 υποβολή: Nel van Dijk (V) προς την Επιτροπή (9 Αυγούστου 1996)

Θέμα: Συντονισμός της πολιτικής σχετικά με τους ομοφυλόφιλους άνδρες και γυναίκες

Πολλά μέλη της Επιτροπής απάντησαν πρόσφατα σε ερωτήσεις βουλευτών του Ευρωπαϊκού Κοινοβουλίου σχετικά με την πολιτική της Επιτροπής όσον αφορά τις διακρίσεις που υφίστανται οι ομοφυλόφιλοι άνδρες και γυναίκες μέσα στην Ένωση. Αυτές οι απαντήσεις δίνουν μια αρκετά ασαφή εικόνα όσον αφορά την πολιτική της Επιτροπής σχετικά με τις διακρίσεις εις βάρος των ομοφυλοφίλων. Σε μια συνάντηση με την Επιτροπή στο τέλος του Δεκεμβρίου, η διεθνής Ένωση Ομοφυλόφιλων ανδρών και γυναικών τόνισε την ανάγκη ύπαρξης ενός Επιτρόπου που να συντονίζει την ίση μεταχείριση των ομοφυλοφίλων ανδρών και των γυναικών.

1. Μπορεί η Επιτροπή να εξηγήσει γιατί ένας τόσο μεγάλος αριθμός μελών της ασχολούνται με τον τομέα της ίσης μεταχείρισης των ομοφυλόφιλων ανδρών και των γυναικών;

2. Μπορεί η Επιτροπή να εξηγήσει γιατί ο ένας Επίτροπος εκτιμά ότι το θέμα δεν εμπίπτει στις αρμοδιότητες της Ευρωπαϊκής Ένωσης (απάντηση του κ. van der Broek στην ερώτηση Ε-1099/96 των κυριών van Dijk και Roth) ((EE C 280, 25.9.1996, 117. )), ενώ ένα άλλο μέλος της Επιτροπής δηλώνει ότι «η Επιτροπή αντιτίθεται συστηματικά σε κάθε είδους προσανατολισμού (απάντηση του κ. Liikanen στην ερώτηση Ε-377/96 του κ. Blak) ((EE C 161 της 05.06.1996, σελ. 57. ));

3. Μπορεί η Επιτροπή να εξηγήσει γιατί από τη μια δεν θεώρησε αναγκαίο να δώσει συνέχεια στην έκθεση Roth του Φεβρουαρίου 1993 (απάντηση του κ. van der Broek στην ερώητηση Ε-2979/95 της κ. Roth) ((EE C 9 της 15.01.1996, σελ. 63. )), ενώ από την άλλη διατείνεται ότι το έχει ήδη κάνει προτείνοντας άρθρο κατά των διακρίσεων στην οδηγία που αφορά τη γονική άδεια όπου απαγορεύει κάθε διάκριση βασισμένη στο σεξουαλικό προσανατολισμό, οδηγία που ωστόσο δεν εγκρίθηκε από το Συμβούλιο (απάντηση του κ. Flynn στην ερώτηση P-376/96 του κ. Svensson) ((EE C 173 της 17.06.1996, σελ. 51. ));

4. Μπορεί να εξηγήσει η Επιτροπή πώς είναι δυνατόν να παραπέμπει στη μελέτη «Homosexuality, a Community Issue» του 1993, αφενός ως απάντηση σε ερωτήσεις με αρνητική προσέγγιση της ομοφυλοφιλίας και άλλων «αποκλινουσών» μορφών συμβίωσης (απάντηση του κ. Flynn στην ερώτηση Ε-3529/95 του κ. Mozzaroma) ((ΕΕ C 173, της 17.6.1995, σελ. 8. )), αφετέρου δε ως απάντηση στην ερώτηση σχετικά με τις ενέργειες που έχει αναλάβει η Επιτροπή για την καταπολέμηση του κοινωνικού αποκλεισμού των ομοφυλοφίλων (απάντηση του κ. Flynn στην ερώτηση P-376/96 του κ. Svensson);

5. Δεν εκτιμά η Επιτροπή ότι είναι ευκαιρία, τώρα που η εξέλιξη στον τομέα της πολιτικής για τους ομοφυλόφιλους επιταχύνεται σε μια σειρά κρατών μελών και τώρα που η Επιτροπή παρακολουθεί με προσοχή αυτήν την εξέλιξη, όπως διατείνεται στην απάντησή της στην ερώτηση Ε-377/96 του κ. Blak, να διασφαλίσει καλύτερο συντονισμό της πολιτικής της ορίζοντας έναν μόνο επίτροπο αρμόδιο για το θέμα αυτό;

Απάντηση του κ. Flynn εκ μέρους της Επιτροπής (3 Οκτωβρίου 1996)

Το ζήτημα της εξάλειψης των διακρίσεων λόγω σεξουαλικού προσανατολισμού συνδέεται άμεσα με το ευρύτερο θέμα των θεμελιωδών δικαιωμάτων και ελευθεριών.

Η τρέχουσα διακυβερνητική διάσκεψη αναμένεται ότι θα καθορίσει κατά πόσο και σε ποιο βαθμό η προστασία των θεμελιωδών δικαιωμάτων και ελευθεριών, συμπεριλαμβανομένης της απαγόρευσης των διακρίσεων, θα περιληφθεί στη μελλοντική συνθήκη, και ποιες ενδέχεται να είναι οι συνέπειες της εξέλιξης αυτής.

Προς το παρόν, η συνθήκη για την Ευρωπαϊκή Ένωση δεν παρέχει συγκεκριμένες εξουσίες στα θεσμικά όργανα για την εξάλειψη των διακρίσεων λόγω σεξουαλικού προσανατολισμού.

Η υποβολή κοιβουλευτικών ερωτήσεων σχετικά με το θέμα της ομοφυλοφιλίας σε διαφορετικά μέλη της Επιτροπής οφείλεται στο γεγονός ότι οι ισχυρισμοί για δυσμενείς διακρίσεις λόγω σεξουαλικού προσανατολισμού μπορεί, ανάλογα με τις συνθήκες, να εμπίπτουν σε πολιτικές, σε δραστηριότητες ή σε τομείς δράσης που περιλαμβάνονται στο πεδίο αρμοδιοτήτων διαφορετικών επιτρόπων.

Μόλις γίνει γνωστή η απόφαση της διακυβερνητικής διάσκεψης σχετικά με το ζήτημα των θεμελιωδών δικαιωμάτων και ελευθεριών, η Επιτροπή θα αποφασίσει σχετικά με την εσωτερική κατανομή αρμοδιοτήτων, προκειμένου να βελτιώσει το συντονισμό και να καλύψει πλήρως το θέμα αυτό.